สวัสดีค่ะคะ ดิฉันมีเรื่องสอบถามเกี่ยวกับการมีประจำเดือน คือว่าตอนนี้อายุ 47 ปี แล้วค่ะ คือเดือนที่แล้วมีประจำเดือนมาวันแรกวันที่ 21/01/65 แต่พอเดือนนี้ เมื่อวันที่ 15/02/65 ได้มีประจำเดือนไหลออกมาครั้งนึงตอนเข้าห้องน้ำ เช็ดออกมาเห็นว่ามีเลือดออก แล้วก็เลยใส่ผ้าอนามัยไว้ แต่ก็ไม่มีเปื้อนผ้าอนามัยอีก แต่วันนี้วันที่ 17/02/65 แล้วก็ยังไม่เห็นมีมาอีก...แต่ก็เคยเป็นลักษณะแบบนี้มาหลายครั้งแล้วนะคะ แบบว่าประจำเดือนมานิดนึงก่อน แล้วก็หายไป 3-4 วัน ถึงจะกลับมามีประจำเดือนตามปกติในรอบเดือนนั้นๆ ล่าสุดเพิ่งไปตรวจภายใน มะเร็งปากมดลูกมาเมื่อเดือน 01/65 ค่ะ ผลออกมาปกติค่ะ แล้วลักษณะการมีประจำเดือนมาแบบนี้ของผู้หญิงวัย 47 ถือว่าผิดปกติอะไรมั้ยคะ รบกวนคุณช่วยตอบหน่อยนะคะ กังวลใจค่ะ
สวัสดีค่ะ หากนับระยะห่างระหว่างรอบประจำเดือนได้อยู่ในช่วง 21-35 วัน และวันที่มีเลือดประจำเดือนออกมาคือ 2-7 วัน ไม่ได้มีปวดท้องประจำเดือนมาก และไม่มีปวดท้องน้อยระหว่างรอบเดือน ก็ถือว่ายังเป็นประจำเดือนที่ปกติดี ส่วนการที่มีเลือดไหลออกเล็กน้อยก่อนที่ประจำเดือนมา 3-4 วัน อาจเกิดจากการทำงานผลิตฮอร์โมนของรังไข่ที่ผิดปกติ ซึ่งอาจเกิดจากการเข้าใกล้ช่วงวัยก่อนหมดประจำเดือนก็ได้ค่ะ ยังไม่ได้ถือว่าอันตรายอะไร ดังนั้น หากเลือดที่ออกก่อนประจำเดือนมานั้น มีปริมาณไม่มาก และเป็นเพียงแค่ 1 วัน อาจลองสังเกตอาการไปก่อนค่ะแต่หากยังคงมีเลือดออกผิดปกติในระหว่างรอบเดือน โดยที่มีปริมาณมาก หรือออกหลายวัน หรือมีปวดท้องน้อยร่วมด้วย หรือมีระยะห่างระหว่างรอบประจำเดือนที่น้อยกว่า 21 วัน หรือมีเลือดประจำเดือนออกนานเกิน 7 วัน หรือเลือดประจำเดือนมีปริมาณมาก แนะนำควรไปพบสูติ-นรีแพทย์เพื่อตรวจค่ะ